**Наредба за изменение и допълнение на Наредба № 42 за лицензиране на железопътни предприятия за превоз на пътници и/или товари (обн., ДВ,** **бр. 67** **от 2001 г., изм. и доп.,** **бр. 14** **от 2003 г.,** **бр. 97** **от 2005 г.,** **бр. 95** **от 2006 г., бр. 11 от 2012 г.)**

**§ 1**. В чл. 5 се правят следните изменения и допълнения:

1. В ал. 1 думата „писмено“ се заличава, след думата „заявление“ се добавя „на електронен или на хартиен носител“ и се създава изречение второ: „Заявлението и приложените към него документи могат да се подадат и по електронен път чрез уеб базираната Административна информационна система на ИА „ЖА“.“

2. В ал. 2 се правят следните изменения:

а) точка 2 се отменя.

б) точка 3 се изменя така:

„3. Документи, доказващи добра репутация на кандидата:

а) свидетелства за съдимост на лицата, които управляват еднолично или са членове на орган за управление или представляват търговеца, както и на лицата, на които е възложено да ръководят превозната дейност;

б) декларации на лицата по б. „а“, свързани с доказване на обстоятелствата по чл. 7, ал. 3, т. 4, б. „б“, „в“ и „д“. Лицата носят наказателна отговорност по чл. 313 от Наказателния кодекс относно декларираните обстоятелства.“

в) В т. 4, б. „ж“ се отменя.

**§ 2.** В чл. 6 се правят следните изменения и допълнения:

1. В ал. 1 се добавя изречение второ: „При кандидатстване за лицензия по електронен път, заявлението и приложените към него документи следва да са подписани с електронен подпис“

2. Създава се ал. 3:

„(3) Когато заявлението и приложената към него документация се подават по електронен път, те следва да отговарят и на изискванията на Закона за електронния документ и електронния подпис.“

**§ 3.** В чл. 7 се правят следните изменения и допълнения:

1. В ал. 3:

а) в основния текст след думата „издава“ се добавя „или се отнема“;

б) в т. 4, б. „д“ се изменя така:

„д) наказвани системно за нарушения на трудовото, социалното, митническото право или законодателството в областта на безопасните и здравословни условия на труд“;

в) в т. 5 думите „освен в случай на разсрочване“ се заменят с „или често просрочва тези плащания“.

2. Създава се нова ал.5:

„(5) Решението по ал. 4 се съобщава незабавно на кандидатстващото за лиценз предприятие. При отказ се посочват основанията за него.“

3. Досегашната ал 5 става ал. 6.

**§ 4.** В чл. 13, ал. 3 се отменя.

**§ 5.** В Допълнителната разпоредба се правят следните изменения и допълнения:

1. В т. 4 накрая се поставя запетая и се добавя „не са осъждани за банкрут, не са наказвани многократно за нарушения на трудовото, социалното или митническото законодателство и не им е налагана имуществена санкция по чл. 128, ал. 1 от ЗЖТ.“

2. Точка 8 се изменя така:

 „8. „Наказван системно за нарушения на трудовото, социалното, митническото право или законодателството в областта на безопасните и здравословни условия на труд“е кандидат, наказван общо за повече от две нарушения, за които има влезли в сила наказателни постановления.“

3. В § 1а, ал. 2 думите „европейски общности“ се заменят с „Европейски съюз“.

**§ 6.** В Преходните и заключителните разпоредби се създава § 4:

„§ 4. Лиценз за извършване на железопътни превози се издава при спазване на разпоредбите на Регламент за изпълнение (ЕС) 2015/171 на Комисията от 4 февруари 2015 година относно някои аспекти на процедурата за лицензиране на железопътни предприятия.“

**Ивайло Московски**

*Министър на транспорта,*

*информационните технологии и съобщенията*